FI Euroopan unionin virallinen lehti C 19/18

Valitus, jonka Município de Gondomar on tehnyt 20.11.2008 yhteisöjen ensimmäisen oikeusasteen tuomioistuimen (neljäs jaosto) asiassa T-324/06, Município de Gondomar v. komissio, 10.9.2008 antamasta määräyksestä

(Asia C-501/08 P)

(2009/C 19/32)

Oikeudenkäyntikieli: portugali

Asianosaiset

Valittaja: Município de Gondomar (edustajat: asianjajat J. L. da Cruz Vilaça ja L. Pinto Monteiro)

Muu osapuoli: Euroopan yhteisöjen komissio

Vaatimukset

— On kumottava ensimmäisen oikeusasteen tuomioistuimen määräys ja otettava tutkittavaksi koheesiorahastosta myönnetyn tuen peruuttamisesta 16.8.2006 tehdystä komission päätöksestä K(2006) 3782 nostettu kumoamiskanne

— Toissijaisesti on kumottava ensimmäisen oikeusasteen tuomioistuimen määräys ja palautettava asia ensimmäisen oikeusasteen tuomioistuimen ratkaistavaksi ja

— On velvoitettava Euroopan yhteisöjen komissio korvaamaan kaikki oikeudenkäyntikulut, mukaan lukien kantajan oikeudenkäyntikulut, yhteisöjen tuomioistuimen työjärjestyksen 69 artiklan mukaisesti tai toissijaisesti on päätettävä, että oikeudenkäyntikuluista päätetään tuomiossa tai määräyksessä, jolla asian käsittely lopetetaan.

Oikeudelliset perusteet ja pääasialliset perustelut

1. OIKEUDELLINEN VIRHE SILTÄ OSIN KUIN KYSE ON SEN EDELLYTYKSEN ARVIOINNISTA, JONKA MUKAAN TOIMEN ON KOSKETTAVA KANTAJAA SUORAAN, JA PERUSTELUJEN PUUTTUMISESTA

Gondomarin kunta katsoo, että Portugalin sovellettavissa säännöksissä on sellaisia erityispiirteitä, joiden johdosta pitäisi päätyä erilaiseen tulkintaan kuin mitä ensimmäisen oikeusasteen tuomioistuin on tehnyt tutkimatta jättämistä koskevassa määräyksessä, jonka se antoi asiassa T-324/06 ja jossa on oikeudellinen virhe.

Portugalin lainsäädännöstä ja erityisesti koheesiorahaston soveltamista Portugalissa koskevan asetuksen, joka on hyväksytty 16.8.2000 annetun lain nro 191/2000 ainoalla pykälällä, 18 ja 20 §:stä nimittäin seuraa, että Portugalin tasavallalla ei ole mitään harkinnanvaraa sen päätöksen suhteen, pysytetäänkö koheesiorahastosta kyseisen projektin täytäntöönpanosta vastaavana elimenä olevalle Gondomarin kunnalle myönnetyt tuet vai ei, minkä johdosta on pääteltävä, että komission päätöksellä koheesiorahastosta myönnetyn rahoitustuen peruuttamisesta on automaattisesti vaikutuksia, sillä edellä mainitun lainsäädännön nojalla täytäntöönpanoelimiä ei voida vapauttaa velvollisuudesta palauttaa aiheettomasti maksettuja summia.

Ensimmäisen oikeusasteen tuomioistuin ei asiassa T-324/06 antamassaan tutkimatta jättämistä koskevassa määräyksessä ole mitenkään viitannut tähän seikkaan, ja koska kyse on kanteen tutkittavaksi ottamisen ratkaisemisen kannalta olennaisesta aspektista, ensimmäisen oikeusasteen tuomioistuin on tehnyt oikeudellisen virheen, jolla on välittömiä seurauksia EY 230 artiklassa kantajalle myönnettyjen prosessuaalisten oikeuksien käytön kannalta.

Koska ensimmäisen oikeusasteen tuomioistuin ei ole lausunut tästä seikasta, sen määräyksessä on virhe, koska siinä ei ole perusteluja tai koska perustelut ovat puutteelliset. Yhteisön oikeusopin ja oikeuskäytännön mukaan hallintoelimillä ja tuomioistuimilla nimittäin on yleinen velvollisuus perustella ratkaisunsa yhteisöjen tuomioistuimen laillisuusvalvontaa koskevan tehtävän helpottamiseksi.

Koska ensimmäisen oikeusasteen tuomioistuin ei ole lausunut Portugalin oikeusjärjestyksen erityispiirteistä, tämä perustelujen puuttumista koskeva virhe on omiaan haittaamaan vakavalla tavalla kantajan etuja.

2. TEHOKASTA OIKEUSSUOJAA KOSKEVAN PERIAATTEEN LOUKKAAMINEN

Gondomarin kunta katsoo vielä, että vaarana on, että siltä evätään oikeus tehokkaaseen oikeussuojaan, koska sillä ei ole käytössä kansallisia oikeussuojakeinoja, joilla se voisi riitauttaa koheesiorahaston rahoitustukien takaisinmaksamista koskevan vaatimuksen, sillä toimi, jolla sille ilmoitettiin komission päätöksestä peruuttaa koheesiorahaston rahastotuki, on toimi, johon ei voida hakea muutosta kansallisen oikeuden mukaisesti.

Komission päätöksen tiedoksianto, johon ei voida hakea muutosta kansallisen oikeuden mukaisesti, tapahtui ympäristöministeriöön kuuluvan koheesiorahaston toimialakohtaisen hallintoyksikön 25.9.2006 päivätyllä kirjeellä, jolla vain ”välitettiin” komission päätös, joka sisälsi päätösosan.

Se, ettei ole mahdollista turvautua oikeussuojakeinoihin, loukkaa oikeutta tehokkaaseen oikeussuojaan koskevaa periaatetta, sellaisena kuin kyseinen periaate taataan yhteisön tuoreimmassa oikeusopissa ja oikeuskäytännössä.